জর্জ-অ্যজ্যান ওসমান

জর্জ-অ্যজ্যান ওসমান (, ; ২৭শে মার্চ ১৮০৯ – ১১ই জানুয়ারি ১৮৯১), যিনি বারোঁ ওসমান নামে পরিচিত, ছিলেন একজন ফরাসি প্রশাসনিক কর্মকর্তা। তিনি পারি শহরে নতুন বীথিকা, উদ্যান ও জনকল্যাণমূলক অবকাঠামো নির্মাণের মাধ্যমে একটি যুগান্তকারী নগর পুনর্গঠন কর্মসূচির তত্ত্বাবধান করেন, যা ওসমানের পারি সংস্কার নামে পরিচিত। এই কর্মসূচির উদ্দেশ্য ছিল শহরের মধ্যে জাঁকজমক ও মহনীয়তা প্রতিষ্ঠা করা।Joconde – visites guidées – zooms – baron Haussmann, 2012-03-05. প্রথমে তিনি ভার (১৮৪৯–১৮৫০), ইয়ন (১৮৫০–১৮৫১) এবং জিরঁদ (১৮৫১–১৮৫৩) বিভাগের বৈনিয়ক হিসেবে দায়িত্ব পালন করেন। একজন দক্ষ প্রশাসক হিসেবে তাঁর যোগ্যতার ফলেই ১৮৫৩ সালে সম্রাট ৩য় নাপোলেওঁ তাঁকে পারিতে নিয়োগ দেন।

তাঁর কর্মকাণ্ডের সবচেয়ে স্বাক্ষরধর্মী স্থাপত্য নিদর্শন হল পারি অপেরা—বিশ্বের সর্ববৃহৎ থিয়েটার—যা শার্ল গার্নিয়ের নকশায় নির্মিত এবং ৩য় নাপোলেওঁর নতুন পারির কেন্দ্রবিন্দুতে অবস্থিত। ওসমান পারিকে সম্পূর্ণভাবে পুনর্নির্মাণ করেন, মাটির ওপর–নিচ উভয় ক্ষেত্রেই। তাঁর নিজের হিসেব মোতাবেক, ১৮৭০ সালের মধ্যে মধ্য পারির প্রতি পাঁচটি রাস্তার একটি ছিল তাঁর সৃষ্টি। সংস্কারকৃত নর্দমা ব্যবস্থার পাশাপাশি মাইলের পর মাইল পাইপলাইন স্থাপন করা হয়, যার মাধ্যমে হাজার হাজার নতুন সড়কবাতির জন্য গ্যাস সরবরাহ করা হত।

তাঁর ডানহাত আদল্ফ আল্ফঁ এবং সম্রাটের নির্দেশনায় শহরের চারদিকের প্রধান দিকনির্দেশ অনুযায়ী চারটি বড় উদ্যানের পরিকল্পনা করা হয়: পশ্চিমে বোয়া দ্য বুলন, পূর্বে বোয়া দ্য ভ্যাঁস্যান, উত্তরে পার্ক দে ব্যুৎ শোমঁ এবং দক্ষিণে পার্ক মঁসুরি। এসব প্রধান উদ্যান এবং শহরের ভেতরের ছোট পার্কগুলো সব শ্রেণির পারিবাসীর কাছে তৎক্ষণাৎ জনপ্রিয় হয়ে ওঠে।

সমালোচকদের চাপে ১৮৭০ সালে তাঁকে স্যান বিভাগের বৈনিয়ক পদ থেকে অপসারণ করা হয়; তবে তাঁর নগর-দৃষ্টিভঙ্গি আজও পারির একটি বড় অংশকে সংজ্ঞায়িত করে। ১৮৫৭ সালে তাঁকে সিনেটর করা হয় এবং ১৮৬২ সালে তিনি গ্রঁ-ক্রোয়া দ্য লা লেজিওঁ দনর পদকে ভূষিত হন। পারি শহরের বুলভার ওসমান ও ওসমান–স্যাঁ-লাজার স্টেশন তাঁর নাম বহন করে।

 পাদটীকা 

 তথ্যসূত্র